**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov (ďalej len „návrh zákona“) Ministerstvo životného prostredia Slovenskej republiky predkladá na rokovanie vlády ako iniciatívny materiál.

Cieľom návrhu zákona je zabezpečenie dobrého stavu vôd a stým zosúladenie právnych predpisov tak, aby povinnosti vyplývajúce zo zákona pre vlastníkov malých čistiarní odpadových vôd do 50 ekvivalentných obyvateľov boli vykonateľné v praxi.

Účinnosť novely nariadenia vlády Slovenskej republiky č. 269/2010 Z. z. ktorým sa ustanovujú požiadavky na dosiahnutie dobrého stavu vôd s účinnosťou od 15.11.2022 bola v oneskorení oproti účinnej novele vodného zákona č. 364/2004 Z. z. prijatej ku dňu 1. januára 2022. Vo vodnom zákone boli ustanovené nové povinnosti pre vlastníkov  malých čistiarní odpadových vôd do 50 ekvivalentných obyvateľov (ďalej len „malá ČOV“). Vzhľadom na náročnosť zosúladenia existujúceho stavu malých ČOV s prijatou právnou úpravou a povinnosťami z toho vyplývajúcimi pre vlastníkov malých ČOV,  je potrebné primerane predĺžiť lehotu. Lehota sa predlžuje do 31. decembra 2028.

V prípade, že by sa lehota nepredĺžila, znamenalo by to nemožnosť prevádzkovania tých ČOV do 50 ekvivalentných obyvateľov, ktoré majú dnes právoplatné povolenia vydané na 6 alebo 10 rokov podľa predpisov platných do 15.11.2022.

V prípade, že by vlastníci prevádzkovali ČOV do 50 ekvivalentných obyvateľov konali by v rozpore so zákonom, čo by malo za následok uloženie sankcie za porušenie zákona. Ide najmä o malé domové ČOV (2-6 ekvivalentných obyvateľov), ktorých prevádzkovatelia alebo vlastníci musia mať dostatočný časový priestor, aby získali informácie o zaradení ČOV podľa kategórií a k tomu prislúchajúce limitné hodnoty ukazovateľov znečistenia  v súlade s novelizovaným nariadením vlády SR č. 269/2010 Z. z.

Tiež je potrebné zohľadniť obmedzené kapacity štátnej vodnej správy na okresných úradoch, ktorá musí všetky povolenia pre malé ČOV prehodnotiť podľa jednotlivých kategórii. Počet vydaných rozhodnutí na malé ČOV sa pohybuje len za rok 2020 v desiatkach tisíc.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona nebude mať vplyv na rozpočet verejnej správy. Nemá sociálny vplyv, vplyv na informatizáciu spoločnosti, vplyvy na služby pre občana, na životné prostredie a na manželstvo, rodičovstvo a rodinu a  vplyv na podnikateľské prostredie.

Návrh zákona nemá byť predmetom vnútrokomunitárneho pripomienkového konania.

**B. Osobitná časť**

**K Čl. I**

Prax ukázala, že je potrebné primerane predĺžiť lehotu pre vlastníkov malých ČOV, ktorým vyplýva povinnosť zo zákona požiadať orgán štátnej vodnej správy o zosúladenie povolenia na osobitné užívanie vôd na vypúšťanie odpadových vôd do povrchových vôd alebo do podzemných vôd podľa § 21 ods. 1 písm. c) zákona.

Podrobnosti týkajúce sa najmä kategórií a prislúchajúcim limitným hodnotám ukazovateľov znečistenia sú ustanovené v nariadení vlády Slovenskej republiky č. 269/2010 Z. z., ktorého novelizácia bola prijatá ku dňu 15. novembra 2022 v oneskorení oproti účinnej samotnej novely vodného zákona, prijatej ku dňu 1. januára 2022. Práve tieto podrobnosti súvisia s  problematikou malých ČOV do 50 ekvivalentných obyvateľov. Zároveň sa navrhovanou úpravou precizuje text, aby bol jednoznačný.

**K Čl. II**

Tento zákon nadobúda účinnosť 31. decembra 2023.

V Bratislave dňa 20. novembra 2023

Robert Fico

predseda vlády

Slovenskej republiky

Tomáš Taraba

podpredseda vlády

a minister životného prostredia

Slovenskej republiky